
KA ’TIEN LAMPHRANG 


La slem la don ka jingkren na kiba dci peit 
skul bad nongbikai ba donkam, la kumno kumno, 
ban don ka kot Histori jong ka Ri Assam, kat kum 
ka jingiaid ki por bad ki juk mynta. U nongthoh u 
shem jingeh shibun ban pynbiang ia kata ka jingkwah 
bad jingdonkam, la u la pyrshang lum bun ki kot 
baiadei shaphang kata bad ban pule minot shuwa, 
hadien kata ban jied badjiar, ka ban iadei la ki 
khynnah nt kiba dang shu sdang pule shaphang kane 
ka bynta. 

Da ka jingi'akynduh bad u Professor M. Saikia u 
la nang ioh shuh shiih ka jingiarap, ka jingkdew lynti, 
jingpyni buit, jingpyniathuh ia ki kot ki sla bad ka 
jingiathuh hi da lade la ki jingtip thymmai kat kum 
na ki kot pule ba dei khamtam shaphang ka ri 
Assam bad ka jingiadei bad ki newliim — 

Da ka jingiashan bor 1cm jong u, u la lah ban 
sdang bad u sngewnguh eh ia ki nongthoh kot 
Histori kiba la laid sha shuwa (knm ia u Dr S. K. 
Bhuyan, u nonghikai la Jong hi, u Dr H. Lyngdoh 
bad u Mr. T. Cajee) kiba la prat ia kane ka lynti kaba 
safiium bad khohruh khohram. U kyrmen ban sa 
nang mih shuh shuh ki kot ha kane ka phang ki ban 
trei khamni, kat kum ka jingdawa jong ka jingiaid 
ki por. 

U nongthoh u phah ia kane ka jingpyrshang 
barit sha ki khiin ka n kylleng ki n liim jong ngi 
ban shim jinghikai bad ban ioh bor ioh mynsicm sha 
ki patcng ki ban dang khie. 

Khublei baroh. 

Jaiaw Shillong. Frank M. Pugh. 

1963 • 

Histori Jong ka i^ssam 

1. KI KHASI KI WAN NANGNO 


Ka ri Khasi ka long halor ki Wm Khasi 
Jaintia, ba la ker na shatei, na mihngi bad shathie 
da ki ri thor Kamrup, Nowgong, Kashar bad 
ka Shilot (ne Sylhet, ba la khot noh mynta 
Pakistan mihngi) ; katba na sha sepngi pat la 
don ki Itim Garo. Ha ka ri Khasi-Jaintia 
don shibiin ki syntai Wm, uba jrong tarn na ki 
u long u Lum Shillong uba don hamar 
pdeng jong ka ri. Ki wah ruh ki don shibiin, 
kaba heh tarn na ki ka long ka wah Kupli sha 
mihngi bad ka Wah Rilang-Kynshi sha sepngi. 

Ki liim ki long kiba itynnat ; hynrei ka 
jaka kam seisoh kum ha ri thor. Kumta ki 
briew kiba shong ha ki liim ki kylla long kiba 
eh, ba shait, ba khlain bad baksah. Ki ioh ia 
ka bim da ka jingtrei shitom. Hynrei kim ioh 
suk kum ki briew kiba shong ha ki ri thor, ha 
kaba lah ban ioh u khaw u kba had ka dohkha 
dohpnat kyrhai. Ha ki liim ki hiip rep phan, 
riewhadem, sohriew bad ki thung ki diengsoh 
bad ki pai khamtam ha ki ranab lum. 



VliNIVI » 



Ka map Ri Kbasi-Jaintia. 

Hynrei ka don ka jingiakhaii pateng. ka i'a 
thied ka Tadie bad ki briew kiba na sha ri 
thor, wat la ki iapher ha ka ktien ka thylUej, 
ha ki rukom im, ha ki dustur bad ha ka niam. 

Ka la long ka jinglyngngoh hapdeng ki 
riewstp.d mynta, ban iit nangno ki Khasi ki 
wan nyngkong eh. Ka jingi'athuhkhana hiar- 
pateng ka ong ba mynnor eh u Khasi bad u 
Dkhar ki iawan jngi lyngba ka jingshlei um ka 
bakhraw. Ha kata ka jingi'ajngi, u Dkhar u 
buh ia ka kot halor ka jainspong. U Khasi pat 
u kbum ia ka ha ka shyntur. Katba nang iajngi 
kumta, u Khasi u kum nguid noh ia ka kot 
shapoh kpoh. Hana, dei na kata ka daw ba u 
Khasi um don kot don 
sla, jingthoh jingtar 
shuh. Haba u leh niam 
leh rukom bad u sneng 
u kraw, ka jingstad ka 
mih napoh jong u, um 
shu pule kumba leh ki 
para briew sha ri thor. 

Kumta naduh kata ka 
por ki jah bad duh noh 
ka jingnang ban thoh dak 
bad ban pule kot. 



U Papuan na shaphang P^ ilippincs. 

Na ka jingiit ki riewstad pat mynta ki ong 
ba la kumno kumno ki wan nyngkong na sha 

shiliang ka Bay jong ka Bengal na shaphang 
mihngi shuh shuh. La shem ba ki Khasi Pnar 
ki iajan ha ka ktien ka thylliej, ka dur ka dar 
bad ha ki dustur bad rukom im bad ki briew 
kiba shato, kiba na sha Laos. 

2. KA HIMA MALYNGNGIANG NE 
MADUR-MASKUT 

(Kumba 15004650 H. K.) 

U Mailong Raja bad u Kyllong Raja. 

Ha kawei ka por la don kawei ka hima 
kaba donbor shibun ha ri Khasi-Jaintia. Ka la 
long ka hima barim tarn ba ngi lah ban ioh- 
sngew ha ki ri Ihm jong ngi. Ka kyrteng jong 
kata ka hima ka la long ka hima Malyngngiang 
ne Madur-Maskut. La ju khot i’a ki syiem 
jong ka ki Syiem-blei. Ki la synshar naduh ri 
thor Nowgong lyngba ki lum Khasi-Jaintia 
shaduh Shilot (Sylhet). 

Ka nongbah jong kane ka Hima Bah ka 
kyrteng ka law-dai-ja hajan Wahiajer mynta, 
halor uwei u lum. Kawei ka syiem kaba khlad 
na kane ka hima ka la leit seng hima ha 
Mawsynrdm. 

U Syiem uba nyngkong eh jong ka, ba ngi 
tip, u la long u Mailong Raja. Une u Syiem u 
la long uba donbor shibiin bad u bakhraw bor 

eh ha kaba pyniar hima. Ka hima jong u ka la 
ialong markhap pud bad ki Syiem Jaintia. U 
Syiem uba synshar pat ha Jaintia ha kata ka 
por u la long u Syiem Markuhain. 


Une u Mailong Raja u la khroh ia u 
Syiem Markuhain uba shong ha Nartiang ban 
wan iakren pynbeit ia ka jingiakajia pud 
hapdeng jong ki sha law-dai-ja. U Syiem 
Markuhain u la lum ia ka dorbar ki hynniew 
doloi kiba hapoh jong u ban iapyrkhat 
shaphang kane. U Doloi Jowai u khang ia u 
ban leit bad u la ai buit ban phah tang da ki 
doloi. Hynriew ki doloi ki la Yaleit bad ki la 
pynriam syiem shynrang ia u Kaia Bandesi bad 
syiem kynthei ia ka Lipang Rani. 


Tang shu poi ma ki u Mailong Raja u 
pynkhreh ka khawai dawai bah bad pyndih 
buaid ia ki baroh phar. Nangta u phah pyniap 
lut pat kdar-dar-dar ia ki baroh. 


Ka khubor ka la poi sha u Syiem Marku- 
hain ia kane ka jingjia bad u la khreh phet ; 
hynrei u Doloi Jowai u khang biang ia u. Ki 
la iakhreh phraphew ngut ki rang-kieng-wait 
kieng'Stieh bad la phah la ki sha law-dai-ja bad 
ki ar ngut ki shakri u Mailong Raja kiba na 
Jowai. Hamar ba ki dang iabuaid ja hapdeng 
ka jingkmen bakhraw, kine ki ar ngut ki shakri 

ki la pyllait tuh I’a ki rang-ialehthma na Jowai 
kiba la pom lut i'a u shnong u thaw bad 
wiang ding katba ki dang iathiah mynmiet. 

U Syiem Malyngngiang uba sah miet ha 
kata ka pot ha Mawdymmai, u la phet nalor u 
kulai, tang shu iohi ia ka tdem ding ba ka 
klang ha shnong jong u. Hynrei ki rang-kieng- 
wait na Jowai ki la ap lypa ha lynti bad tang u 
shu poi ma u, ki pom ia u ar dkhot bad rah 
ia ka khlieh jong u sha Jaintiapur 

Hadien jong u la mih bujli da uwei u 
Syiem bashynrang hi sriem kum ma u. Ka 
kyrteng uta u Syiem ka long u Kyllong Raja. 

Une u Syiem u la long uba khlain palat. 
Ym ju lah pyniap duh ia u. La ong, ba mynta 
i kumba la pyniap ha ka thma, ynda lashai iohi 
ia u ba u iaid pa i’aid biang kum bam shym lei 
lei Kane ka la pynlyngngoh shibun ia ki 
Jaintia. 

Khatduh khatwai ki la thaw da ka buit 
kumno ban jop ia u. Ki la pynkhreh da kawei 
ka thei-samla babhabriew tarn bad bashalak 
tarn jong ka thaiii Jaintia Ki la suhbuit ia ka 
ba kan treh ban leit long mahadei ia une u 
syiem. U Syiem Kyllong Raja de u la ngat ha 
kane ka buit. U la iashem ia ka ha law'dai-ja 
ha lew Madur-Maskut bad u la pynlong 
mahadei ia ka. Ka de, suki suki ka la ioh tuh 

na u ia ka jingtip shaphang ka jingkhlain bor 
jong u bad ka la ai jingtip ia kata sha ki Jaintia. 
Da kata ka buit la ioh ban pyniap ia u Kyllong 
Raja katba u dang leit sum ha kawei ka wah 
hapoh khlaw. Ka hima Madur-Maskut te 
ka pra bad sapra naduh kata hi ka por artat. 


3. U NIANG RAJA KA HIMA 
JAINTIAPUR. 

(Kumba 1500 H. K- ei ei). 


U Niang Raja u long u Syiem Jaintiapur 
badonnim shibiin. Ym ju lah satia ban 
pyniap ia u. Ki Syiem Sutnga kiba ha ki ri 
lum Jaintia ha kata ka por ki la pyrshang ban 
pyniap ia u, hynrei kim ju lah. Kumta ki la 
shu thaw noh da ka buit. Ki la wad ar ngut 
ki samla kiba sian shibtin. Ki la pynbeit ba 
kin leit shong shakri ha ka Mahadei u Niang 
Raja. Ka Mahadei ruh ka la pdiang ia ki kum 
ki shakri iing. 

Kine ki shakri ki la trei bha katta katta ia 
ka kam. Ki la lah ban kem ia ka jingieit bad 
jingshaniah jong ka Mahadei. Ha kawei ka 
sngi ki la kylli twad buit ia ka hangno ka bor 
u tnga jong ka ka don. Ka de ba ka shaniah 
ia ki ka la iathuh. Ka iathuh ba u shait leit 
sum marwei sha kawei ka jaka bakynjah. Ym 

ju don mano mano ba tip hangno kata ka don. 
Dei hangta ba u buh noh la ki tiar ki tar ialeh- 
thma, khlem nongap. 



Ki Mawbynaa ba ha Jaintiapui. 

Kita ki samla de !ci la khroh ia ka Mahadei 
ban iathuh hangno kata ka jaka ka don. Kaba 
pli ka Mahadei bashida jinglong ka la kum 
iathuh sor bad ka la khang iap khang im ia ki 
ban nym leit jan shata. Bad ki la kular de ban 
leh kumta ia ka. 

Ynda ha kawei ka sngi, sor ki la ialeit iapar 
tuh ban leit shata sha ka jaka ba u sum. U 
tang shu iohi ia ki, u rynsied pum hapoh um 
bad ngam thiaw artat hangta. Kumta mar mar 
ki wan iathuh ha ki Syiem Sutnga. Ki Syiem 
Sutnga de ki la iakmen bad ki la leit dokhol ia 
ka hima jong u kaba sha ri thor. Naduh kata 
ka por ka hima Jaintiapur ka h^p hapoh ka 
jingsynshar ki Syiem ri-liim kiba na Sutnga. 


4. U MARKUHAIN BAD U SAJAR 
NANGLI JONG KA HIMA 
JAINTIAPUR 

(Kumba 15164532) 

Don uwei u Syiem Jaintiapur bakhrawbor 
uba kyrteng u Syiem Markuhain. Hapoh jong 
u la don hynhiew ngut ki doloi. One u la 
long u Syiem Samla ba dang marwei bad u la 
wad Mahadei. U iohi ba don kawei ka khtin 
kynthei u Sajar Nangli baiabiang kyrdan bad 
u. U la phah da la ki briew jong u ban twad 
jingmut na u Sajar Nangh. Hynrei u Sajar 

Nangli um mon ban ai la ka khun kynthei 
bamarwei jong u ha u Syiem. 

U Syiem u la pynmih hukum ban «hna 
kawei ka nan ha Nartiang. U Sajar Nangli bad 
la ki paid babun jong u, u la pyndep hapdeng 
khyndiat sngi. Kane ka la pynsngewbha i'a u 
Syiem Markuhain. U la khreh ka khawai ka 
dawai kaba khraw ban ai burom i’a u Sajar 
Nangli bad ia ki paid jong u. Nangta u khroh 
ia u Sajar Nangli ban sahmiet, hynrei um treh. 


Nangta u Syiem u la thap ban shu phah 
knieh jubor ia ka khun kynthei jong u. U 
Sajar Nangli nangta tang iohsngew ia kata u la 
khreh phet nob. U la lum la u paid babiin 
ban iafeit ryngkat bad u. Kine ki la iateh 
jutang ban nym iehnoh lyndet lyndang ia u. 
Ki la iatih nan kawei tang mar shisien tih da la 
ki tdong ryntieh. la kata ka nan la khot haduh 
mynta ka Biar u Sajar. Ka jingbiin jong uta u 
paid, la ong, ka la long kaba khraw shibiin. 
Don uwei u synrei baki buh pyngkiang lynti ha 
ka lynti iaid jong ki. Da ka jing'iaiuh u paid 
babdn da la ki pohjat jong ki-, uta u synrei u 
la lut artat khoit. 

U Sajar Nangli bad u paid babiin u ialeit 
shaphang sepngi na Raliang bad hana, ki leit 
seng hima pat ha Khatsawphra. 



5. U BORSINGH SYIEM 
KA HIMA SOHRA 

(Kumba 1731-1770^ 

U Borsingh Syiem u long u Syiem Sohra 
uba khrawnam. Ha ka por ka jinglong syiem 
jong u, u Syiem Borkusain bad ka para jong u 
ka Kong Rimai na ka hima Jaintiapur ki shah 
set ha Nongkrem ha ki Syiem Shillong. U 
myntri rangbah jong ki uba kyrteng u Lyngskor 
Potiphas u la leit khroh ia u Borsingh Syiem 
na Sohra ban pyllait ia u. U Borsingh Syiem 
de u ai buit ia u kumno ban iakynduh bad 
u Syiem Borkusain. U bthah ia u ban 
riam pukir bad ban leit rwai dkhar ha 
Nongkrem. Tang shu iakynduh ia u Syiem 
Borkusain un iatehkular katno un ai lada 
pyllait ia u. 

U Potiphas de u la leit bad ioh ktien ba un 
ai katto katne ki shnong ha ri dkhar sha u 
Syiem Sohra. Kumta u Borsingh Syiem u la 
phah biang ban leit sha Nongkrem kumba 
mynshuwa. Tangba ha kane shisien un da 
pyndih buaid ia ki nongset byndi jong ki 
Syiem (kiba la shah set hapoh sem sniang). 
U ong artat ba ki tang shu lait kin ialeh ban 
ryngkang sha ka pud u Syiem Sohra uba dang 
ap bad la ki paid iapom jong u. 

U Potiphas uba la leit bad ki katto katne 
ki lok de u la leh, kumba la bthah. La pyndih- 
buaid ia ki nongap. Ki la thlieh ia ka jyng- 
khang. La pynkit ia ki Syiem Jaintiapur sha ka 
pud Sohra bad la ialam ia ki sha Sohra. 

Ha Sohra ki iashong shipor. Hynrei ki 
kwah ban leit phai noh sha la shnong. Kumta 
ki la ialeit ryngkat bad u Borsingh Syiem. La 
ialam ruh ia u Piah Lyngskor na ka hima 
Sohra ban iasynran lang ia u Syiem Sohra. 

Ha ka jaka ban ai ia kita ki jaka, u Syiem 
Borkusain u shet kylla pynban. U iawer leit 
behmrad ban iashong mar la ka lieng. Ia u 
Borsingh Syiem la pynpoi sha Shilot bad la set 
ha ka kut u jamindar Sujlar. la lade pat u 
wan phai sha la shnong ha Jaintiapur. 

U Piah Lyngskor u la sngewlyngngoh balei 
ba wan phai shnong tang u Syiem Borkusain 
bad ba u Borsingh Syiem um wan phai. Kane 
ka la pynkhuslai jingmut ia u. U la leit wad 
ia u Syiem Borkusain ban kylli balei, hynrei 
um man lah iashem satia. Kumta u leit iathuh 
noh ha u Potiphas. 

U Potiphas de u leit kylli na u Syiem 
Borkusain balei u Borsingh Syiem um wan 
phai. Hangta u sngewthuh ia ka jingthmu 
runar u Syiem Borkusain. U wan iathuh ha u 

Piah Lyngskor bad ong ia u ba un leit noh 
shuwa sha Sohra. Ia lade pat u pynkhih tik 
ban ialeh pyrshah ia u Syiem Borkusain. 


U Syiem Borkusain u tip ia ka bor u 
Potiphas ha ka hima. Kumta u iasuh buit 
bad ka tnga jong u ban pyniap ia u, bad la ioh 
pyniap hamar ba u dang iohthiah mynmiet. 


Uwei u briew na Wahlong u leit khaii 
pateng sha Shilot. U leit kum iohi ia 
u briew uba kum u Borsin^ Syiem ba u dih 
um hapoh ka kut u jamindar Sujlar. Mar 
mar u wan iathuh sha Sohra ia kaba u iohi 
baroh. Ki myntri Sohra de ki leit khmih bad 
lap shisha kumta. Ki la thaw buit |?an pyllait 
ia u nangta, bad u la lait. U Syiem u la 
wan poi sha Sohra hadien lai snem bad iathuh 
lut ia ki jingjia baroh ha ki myntri had ka 
dorbar. 


U Borsingh Syiem u mut ban ialehthma 
bad u Syiem Borkusain- Hynrei u Morsing 
Syiem na ka jait Syiem Sohra u shah pynbim 
tyngka ha u Syiem Borkusain bad u iashah 
noh bad u lem bad katto katne ki myritri. 
Kumta u Borsingh Syiem u shu kynriah noh 
na Sohra ban leit seng hima noh ha Mawsmai. 



6. U TIROT SINGH KA HIMA 
KHATSAWPHRA 

(Kumba 1814-1334) 


U Tirot Singh u long u Syiem Khatsaw- 
phra, ha ka por ka jingwan kiew ki Phareng 
sha ri lum Khasi. U la long uba tbit ban 
siat khnam naduh dang khynnah. 

Ha ka por une u Syiem, u Iskat Sahep 
(David Scott) u long u Sahep rangbah ha 
Gaubati. Une u sahep u kwah pom surok 
kulai na Gauhati sha Shilot lyngba ka hima 
Nongkhlaw. Kumta u la pyni'adei lok bad 
u Tirot Singh, namar u Tirot Singh u iawan 
iaieit teng teng sha Borduar, ka jaka jong 
u ba hajan Gauhati. 

La khot sngewbha i'a u Iskat Sahep sha 
ka hima Nongkhlaw ban pynshai ia kata ha 
ka dorbar. Ka dorbar hadien ka jingpasaidnia 
bad jingiapyni nia bajur ka la iarai ban shah. 

Tang shu ioh bor kumta, u Iskat Sahep 
u pynkiew shipai ha Nongkhlaw. U phah ar 
ngut ki sahep rangbah hapoh iong u. U 
pynshna iing dak bangla. U pynkiew ki 
nongshna surok na Shilot bad Gauhati. 

Kine ki leh kulmar ha iew ha hat, ha 
jaka tong um bad khlaw thohdieng. Don ruh 
kiba ong ba ka Sorkar Bahadur jong ki kan 
sa wan jop bad luh top la ki ri liim kumba 
leh sha thor. Kane ka la sawa sha ki shkor 
ki myntri Nongkhlaw. 

Ki myntri Nongkhlaw ki la iadorbar 
harieh harieh bad ki hdp jingmut ban khang 
noh la kane ka jingpom surok. Kumta sdang 
da ka thma ir. 

La pyniap ia uwei u sahep Lepton Bed- 
dingfield, katba uwei pat u lait noh. Ka Phet 
Syiem. ka kmie u Tirot Singh, ka iaieit ia 
sngewbha bad u Iskat Sahep. Kam kwah ba 
un lap. Ka la ai buit ia u ban phet la dang 
step phyrngab sha Sohra. 

Ki khla-wait ka Nongkhlaw ki la beh sia 
sia ia u, hynrei kitn lap shuh. La ong ba u 
Iskat Sahep u pashat paisa nalor jrong u kulai 
katba u nang phet ; bad katba ki nang ialut 
por ka iatim paisa ha lynti, u la nang lait noh.' 
La pdiang sngewbha ia u da u Syiem Sohra. 

Hynrei u Tirot Singh u pynkhih ia ki 
hima Khasi baroh ban beh noh ia ki Phareng. 
Bad la don ruh katto katne na sha thor Assam 
kiba la iarap ia u ha ka ban beh noh ia ki 
Phareng. 

Hynrei da ka jingpynbdm tyngka Ja uwei 
na ki Syiem Khasi ka Sorkar Phareng ka la 
lah ban tip la ka- jaka rich u Tirot Singh bad 
ka la kem ia u, hadien ka jingialeh kaba la neh 
saw snem. 

Ki rangbah nongTapam badonnicn ha kata 
ka pof ki la long u Mon Bhut, u Lorshon 
Jarain bad u Khein Kongor, bad ka thma ka la 
nang i’aid wat hadien ba la kem ia u Tirot 
Singh. 

La leit ialam ia u Tirot Singh sha Dakka 
bad la set phatok ia u hangta. U la iap noh ha 
phatok ha ka 29 tarik u Lber 1834. U lah ka 
iap kum u Syiem ha iing byndi ban ia ka 
im kum u mraw ha ka khet Khatsawphra. 
Hadien jong u ki hima Khasi ter shi ter ki 
la nang iaid sha ka kti ka Sorkar Phareng. 

7. U RAJA DAKHOR SINGH 
KA HIMA SHILLONG 

(1903-1919) 


Ka Hima Shillong ka la long ka hima kaba 
idr shibiin. La ngeit ba ka non^eng banyng- 
kong eh jong kane ka hima ka la long ka Pah 
Syntiew. Kane ka la long ka kynthei ba la 
shu ioh kem napoh ka ktem Marai, ba hajan u 

L'im Shillong, da kaba pah ne khtoh da u 
syntiew. Ka dei ma ka ruh kaba ser^ nyng" 
kong ia ka shad ha ri Khasi. 



U Syiem Dakhor Singh. 

Ki Syiem kiba khtaw bor ki synshar tef 
shi ter ia kane ka hima. Ha kawei ka por ka 

hima Shillong ka la t4r naduh ki them ka wah 
Brama ha Kamrup haduh ki them ka wah 
Surma ha Shilot. 

Hadien hadien ia ka hima Shillong la 
pynpait sha ki ar hima. Kawei ka jait Sviem 
oa iapait ka seng ia ka hima Mylliem kaba 
mynta Kawei pat ka jait syiem ba la shah 
thang la biinsien ka seng hima noh ha Nong- 
kseh. Hadien hadien ka pynkynriah noh ia 
ka nongbah banyngkong eh na Nongkseh sha 
Nongkrem bad na Nongkrem pat sa sha Sndit. 

U Syiem bapawnim bad bakhatduh eh 
na kine ki Syiem Nongkrem u la long u Syiem 
Dakhor Singh. Une u la long syiem hadien 
ka jinglap u Syiem Klur Sngi. Ha ka por 
une u syiem ki Phareng ki la wan kiew sha 
ri liim Khasi. 

U Syiem Dakhor u pynkynriah ia ka iing- 
sAd iingsunon na liim Smit sha madan Smit, 
kaba sah haduh mynta U tei ruh ka iing- 
dorbar bad kawei ka Ung dak bangla. U long 
uba nang bastad bad uba nang ban ri la ka 
burom bad ia ka burom ka hima. U la 
synshar da ka mynsiem babeit bahok bad da 
ka bor ka buit baroh ban pynkiew ia ka 
jingnang jipgstad bad jingioh jingkot jong u 
khiln u hajar. Baroh kat kiba la ithuh bad 
iadei kam bad u ki pyrto Ta ka jinglong babha 
bad jingdon-akor jong u. Ka Sorkar Phareng 
hi ka la sngew fiiewkor shlbdn eh ia ki kam 

babha baroh ba u leh. Kumta ka la pynkup 
noh ia u da ka nAm Raja ba la tip noh ia u 
hadien habud kum u Raja Dakhor Singh. U 
la i'oh ia kane ka nam ha ka snem 1914. Kiba 
ioh ia kane ka nAm Raja hapdeng ki Syiem 
Khasi ki la long tang saw ngut. Kita ki lla 
long (1) u Syiem Dousing jong ka hima Nong- 
stoin (l863), (2) u Syiem Mit Sing jong ka 
hima Langrin (1874), (3) n Syiem Kinesing 
jong ka hima Khatsawphra (1903) bad u Syiem 
Dakhor Sing (1914). 



U Syiem Dakhdr Singh bad ka Dorbar 

U Syiem Dakhor Singh u la iap noh ha ka 
snem 1919. Kumta u la ioh ia ka nam Raja 
ha ka snem ba sdang ka Thma Bah Pyrthei ka- 
ba nyngkong bad u la Tap pat ha ka snem ba la 
wai ka Thma Bah Pyrthei kaba nyngkong 
(19144918). 

8. KA ASSAM 

Ka hima Assam ka long ha tduh eh ha 
ka liang mihngi jong ka hima India ba mynta, 
lait noh ka Nagaland. Shatei ne shaneng jong 
ka la don da ki Ltim Bah Makashang ba la 
khot Ltim Himalaya. Hangne la don ka Tibet 
bad ka Bhutan. Sha mihngi ne kamon jong 
ka, la don da ki Ihm Burma. Shathie ne sha- 
rum la don ki Itim Tippera bad sha sepngi ne 
kadiang pat la don ka Bengal ne ka Pakistan 
Mihngi ba ki khot mynta. Kumta hapoh jong 
ka don ki Wm Garo, Khasi - Jaintia, Miso, 
Kashar bad Naga de kiba iabteng ter ter bad 
ar tylli pat ki them ne thor bah jong ka wah 
Brahmaputra bad Surma. 

Nyngkong nyngshab eh ia ka hima Assam 
la tip kum ka Prag-jyotisha. Hadien hadien 
la tip kum ka hima Kamrupa. Kane ka hima , 
Kamtupa ka kynthup ruh de ia ka shatei jong 
ka Bengal, ha kaba don ka Kutsh-Bihar bad 
Rangpur. 

Ka nongbah banyngkong eh ka la long 
ka Prag'jyotishpur kaba hajan ka Gauhati 



ASSAM 



Ka map Assam 

kaba mynta. Hadien kata la pynkynriah sha 
Kamatapur shajan Kutsh-Bihar, katba ha 
Kamrup la synshar da ki Bhuyan. Nadien 
kata la pynkynriah pat sha Kutsh-Bihar da 
u Syiem Narayan uba kiew khet ha ka 
snem 1540 H. K. 


Kawei ka jaitbynriew Tai ne Shan kaba 
donbor shibiln ha ki thain Shaina ka wan 
hiarthma sha Brahmaputra. Ka seng la ka 
hima ba la khot ka hima Asem (ne Ahom). 
Kane ka wan hiarthma naduh ka snem i 228 H. K. 
Dei na kine ki nonghiarthma badonnAm ba 
sa long ka hima Assam kaba mynta la ka 
ktien jong ki la khot Assamia. Imat eh 
kane ka ktien ka wan na sha ka hima Magadha 
(ba la khot Bihar mynta) ha ki por ki Syiem 
Gupta bakhraw. 


Kaba ngi da tip thikna bha shaphang 
ka Assam ka long eh naduh ka jingwanjngoh 
kai uwei u Pukir Shaina bastad, uba kyrteng 
u Houen Tsang (ne Yuan Chwang). Une 
u la buh jingthoh shibiin shaphang ka ri 
Assam kaba ha kata ka por. U iathuh ba ha 
ka hima Kamrup ha kata ka por, la shong da 
ki briew kiba lyngkot ka ryn'ieng, kiba lam 
long snieh'doh bad kiba beit-hok. Ki iapher 
khyndiat ka ktien na kiba shong sha pdeng 
India. 

Kumta ngi shem ha ka ktien Khasi hi 
ruh btin biin ki ktien Aryan ne Sanskrit ha ka 
iakren iakhana, ka ktien ka thylliej. Kane ka 
leit long kumta imat na ka ialeit Tawan ha ka 
leit lew leit hat ne ha ka iaiaid lyntisyngkien. 


9. U KUMAR BHASKAR VARMAN 
JONG KA HIM A KAMRUPA 

(606-650 H. K.) 


Naduh ki por barim bajah haduh ka 
snem 1826 ia ka Assam la synshar hi da 
ki syiem jong ka hi. Ha bdn ki sien kine 
ki syiem Assam ki ju iateh lok teh jor bad ki 
patsha bakhraw jong ka ri India. 

U Syiem banyngkong eh uba lateh lok 
badki Syiem India u la long u Kumar Bhaskar 
Barman. Une u la synshar ha Assam ha ka 
por ba u Harshabardhan u synshar ha ki thor 
ka wah Ganga. Ngi don ka jingthoh jingtar 
une u patsha bakhraw ka ri India uba la 
synshar ha ki snem 606-648 H. K. 

Uwei u nongkit-tien-syiem jong u Bhaskar 
Barman u la leit rah ki jingai bakordor kum 
ki mawkordor, ki jingthain jain, ki jaifi rusom. 
ki stieh snieh, kaiphul, kwai, ki kot ki sla 
ba la thoh itynnat eh, bad kawei ka shatri 

jadu. U Harsha ruh u la pdiang sngewbha ia 
kita bad u la phah pli ki jingai sngewbha sha u 
da ki briew ki baheh bahain. 

Ha kata ka por la don de u Nongiaid pukir 
Shaina badonnam sha India. Uta u la long 
u Houen Tsang (Yuan Chwang). Une u Houen 
Tsang u la wan jngoh kai ia u Bhaskar Barman 
bad ia ka ri Assam. Une u iathuh ia u Harsha 
shaphang u Bhaskar. Kumta u Harsha u la 
khot sngewbha ia u sha Kanouj, ka nongbah 
jong u, ha ka jingialang bakhraw. U Bhaskar 
ryngkat bad u Houen Tsang ki la ialeit ha ka 
snem 644 H.K. Ka jingiaid lynti ka la long 
kaba jngai 90 sngi bad la synran ia ki da ki 
hati sanspah tylli. Ha kawei pat ka jingialang 
kaba ha Allahabad, u Houen Tsang u la leit 
rah sha Shaina ttog ia ka jingai sngewbha ba 
na u Bhaskar Barman. Kata ka la long ka jain 
tawah tyrpeng ba la pynpiir itynnat da u 
shniuh mrad. 

U Houen Tsang u thoh kumne shaphang 
ka Assam : — 

Ka ri Kamrupa ka heh kumba 1,700 mail 
pyllun. Ka ri ka long kaba seisoh kaba don 
kyrhai ki sohphin bad ki snepkor. Ka jing- 
long ka bneng ka long kaba sngewtynnat. Ki 
briew ki long kiba shida mynsiem Ijad babeit 
jingmut. Ki long kiba lyngkot ka rynieng, 
bad kiba byrtem ka snieh*doh. Ka ktien jong 

ki ka lapher tang khyndiat na ka ktien India. 
Ka jinglong briew jong ki ka long kaba dar-dar 
bad kaba dom briew. Ki long kiba lah ban 
bat jingkynmaw bha bad kiba minot ban stad. 


Ki ngeit ka niam banylla. Ki dwai ha 
kaba jarjar. U Syiem uba ha kata ka por u 
dei na ka jait Syiem hyndai jong ki Narayan 
Deb. U Syiem uba dang synshar u long 
u Bhaskar Barman ba la ai ndm Kumar. 

Sha mihngi jong kane ka ri la ker da ki 
Iiim. Ki briew kiba shong shata ki dei ki Man 
na ki Shaina. Shathie pat don kynhiin kynhdn 
ki hati khlaw. Kumta la pyndonkam da ki 
hati ban ialehthma ha kane ka ri. 

Ka hima u Bhaskar Barman hi imat ka iar 
haduh Shilot namar la shem ki pliang tama 
kiba pyni ia kata. Ka kynthup ia ka Assam 
baroh kawei, lait noh ki lum Naga, Miso, 
Manipur bad lehse kiwei de ; hynrei ka tda 
shaduh Bhutan bad ka Bengal ba shaphang 
shatei. 

Ha ki sngi khatduh jong u Bhaskar Barman, 
u la phah jingai sngewbha da ki jyngri, ki kulai 
bad ki riam ki beit ba itynnat ia ki shipai sha ki 
nongwanhiarthma ba na Shaina hadien ka 
jin^ap u Harsha. 



10. KA JINGSYNSHAR KI SYIEM AHOM 
(16034641) 


Hadien u Bhaskar Barman la mih bun b6n 
kiwei pat ki jait syiem kiba synshar ha Assam. 
Kine ki knieh i‘a ka bor synshar ki syiem 
Kamrupa bad seng hima la ka jong ka jing- 
synshar Ahom. Kine ki wan na sha mihngi, 
na shaphang Shaina ne Burma. la kine ki 
syiem la khot ki Syiem Ahom bad ki sdang 
synshar naduh ka snem 1228 H.K. 

Hapdeng kine, u Syiem uba donbor eh 
nyngkong nyngshab uba ialeh pyrshah ia ki 
syiem Mughal u la long u Suhungmung lane 
u Dihingia Raja (kata, u Syiem Dihing). Ha 
ka snem 1504, katto katne na ki Naga ki ialeh 
pyrshah ia une u Syiem Suhungmung. U la 
phah ialeh da ki ar ngut ki rangbah shipai 
jong u, u Bar Gohain bad u Burha Gohain. 
Ki Naga ki la shah jop. U Syiem Naga nangta 
u phah la ka khiin bad sawspah ki hati kum 
ka dak ka jlngnguh Syiem ia u Syiem Ahom. 

Hadien pat ha ka jingialeh bad ki Mughal 
u la pynlong rangbah thnia da u Syiem Naga 
uba kyrteng u Thawmung Lunhtao, (ba la khot 
noh u Barpatra Guhain). Ki Syiem Mughal 
ki phah shipai hapoh u nongialam ba rangbah 
jong ki, u Turbak. Hynrei da ka jingstad-buit 

tuh jong une u rangbah Naga, la i'oh pyniap la 
u Turbak bad ka jingduh ka la long kaba 
khraw na ka liang ki Musulman. 

Hadien jong une u Syiem la kiew khet da 
u khiin jong u, bad hadien jong u pat da 
u Susengpha, lane u Pratap Singha (ba la tip 
pat hadien kum u Burha Raja lane u Syiem 
Tymmen). U Syiem Jaintia uba kyrteng 
ujasa Manik (1612-25), u tyrwa i'a la ka khiin 
ha u, lada u i'aid lyngba ia ka hima KTashari 
ban wan shim ia ka. Kumta la long ka thma 
hapdeng u Pratap Singha, u Syiem Ahom, bad 
u Pratap Narayan, u Syiem Kashari. Ha kaba 
khatduh la lah u Pratap Singha, u Syiem Ahom, 
bad u la i'oh wan shim 'ia ka khiin syiem 
Jaintia. Kumta u la long u pyrsa-kurim jong 
u Syiem Jaintia. 

Hadien kata i'a ka Assam la w'an hiarthma 
da ki Musulman na Bengal. U Pratap Singha u 
la kyili ia ka daw balei ki kwah wan hiarthma. 
Ki Mughal ki la jubab ba ki dawa dieng, 
sohmarit, hati bad ksiar. U Pratap u la bitar 
bad la ong, “Ngan nym ai wat shisla siej, 
lymne sohmarit khlaw, lymnc shisymboh u 
shy'iap na wah Brahmaputra, ynnai i'a ong 
shaphang ki hati ” Kumta la khie ka thma 
kaba jur bad ka la neh haduh shiphew snem. 

Baroh ar liang ki la iashah jop bupsiep. 
Hynrei u Pratap Singha u leit donbok ba 
3 

u don uwei u rangbah thma badonnim 
ba la khot Memai Tamuli Besburua. Ki 
briew ki shait khot ia u u Mama, ba u del 
u Mama u Syiem. Une u mama da ka 
jingstad jong u u la lah ban pynwan ia ki 
Mughal ban iakohnguh iasuk noh ha ki 
jingtyrwa jong u. Ba ki la iathait, la ialut 
iasep bi5n bad ba la iaiap biin biin na baroh 
ar liang, ki la iasuk noh. Ka pud ka s^m ka 
la hip biang kum ha ka por u Syiem Suhung- 
mung (lane u Raja Dihing). 

11. U SUTYINPHA LANE 
U JAYADHWAJ SINGH 

(16484663) 

Hadien jong u Pratap Singha la bud sa ar 
ngut ki syiem kiba dot bor. Hadien jong ki 
pat, ki myntri ki la pynkiew khet iauSutyinpha 
(ia uba la tip noh hadien kum u Jayadhwaj 
Singh). 

Dei ha ka pot ka jingsynshar jong u ba la 
jia ka jingkulmar hapdeng ki khin syiem 
u Shah Jahan u Patsha ka hima Mughal, ban 
iaknieh ia ka khet Delhi. Kumta une u Syiem 
A horn u la phah ar ngut ki rangbah shipai ban 
beh noh ia ka kynhiin shipai Mughal haduh ka 
wah Kartoa, ka pud rim jong ka Assam. Uwei 
na ki rangbiih shipai Ahom uba dei hi u para 
jong u Memai Tamuli Besburua, u rangbah 

shipai badonnim jong u Pratap Singha. Ka 
thma kaba jur la ialeh hapdeng ki shipai 
Mughal bad ki shipai Ahom. Ha kaba khatduh 
ki shipai Mughal ki la hip kynriah haduh 
Dakka, ha ka snem 1660. 

Ha kata ka por u Aurangseb u la kiew ha 
ka khet ha Delhi. Hamar kata ka por doti 
jingkulmar pat hapdeng ki rangbah shipai ka 
Assam. Ka rukom pyntaid thma ha kata ka 
por, ka long ba wat tang u ksai ba ioh bat 
na ki nongshun u kylla long u jong ka hima 
Assam baroh kawei. Dei ban pynpoi sha 
u syiem bad ka hima, tat haduh ban da rai 
kumno yn leh da u Syiem bad ka hima. 
Hynrei don na ki shipai bad rangbah shipai 
kiba leh lyndet ia kane ka rukom pyniaid 
thma. 

U Syiem u la phah da uwei u rangbah 
syiem ban tohkit ia kane. Kane ka jingleh 
ka la pynmong wat ia u kthaw-kurim u Syiem 
hi, uba kyrteng u Shangmung. Kumta ki lai 
ngut ki rangbah shipai bakynsai tarn ki la 
iaphoi bad u Syiem bad kim treh ialehthma ha 
ka rukom kaba dei. 

U Aurangseb pat u la phah da u rangbah 
shipai badonnim jong u, uba kyrteng u Mir 
Jumla ban leit jop biang ia ki jaka ba la duh ba 
Assam bad Kutsh Bihar. 

Ka jingialeh ka la long kaba jur. Shipor 
la pynher krad ia ka kynhiin shipai Assam, la 
ioh knieh ia ka nongbah jong ka, ka Gargoan, 
bad la pynphet ia u Syiem Assam shaduh ki 
tduh ba sha mihngi jong ka hima. 

Hynrei ha ka por slap, ki shipai Assam ki 
wan hiarthma tuh mynmiet mynmiet. U Mir 
Jumla u la don ha ka khim khait. Ym don 
b^m don dih. U ia lade ruh u la ioh pang. 
Ym lah ioh khubor shuh na sha la ka hima la 
jong. la ki lynti ki syngkien la dkhat bad 
ka jingiap bad jingjulor ka bam kai shuh- Ki 
shipai Mughal ki la duh jingkyrmen thiavJ. 

Hynrei tang shu poi ki nai synrai, la wan 
poi ka jingiarap na Bengal. Ka lynti ka 
syngkien kam ktieh shuh bad kam wit. Kumta 
ka kynhiin shipai Mughal ka la sngew lait 
mynsiem wo. Ki rangbah shipai Assam ruh 
kim treh ialeh ha ka rukom ba dei. Kumta 
da kaba jem la ioh biang ia ki bynta ba la duh 
da ka kynhiin shipai Mughal. 

U Syiem um banse shuh ban tyrwa iasuk 
noh. U la kular ban phah la ka khiin sha 
iing-Syiem u Patsha Aurangseb bad ka spah ka 
ha jar nalor ki hati ban pynbiang ia ka jinglut 
jingsep ka thma. Ka thma ka la wai ha ka 
snem 1663 bad u Mir Jumla u la leit phai noh 
sha la Bengal, hynrei u la iap noh tang hapdeng 
lai bnai. 

U Syiem Assam ruh u la pynshitom jur !a 
ki rangbah shipai jong u hadien ka thma. 
Hynrei u ruh u la iap noh shen ha kajuh hi ka- 
snem. 


12 . KA JINGIALEH U LASHIT 
BARPHUKAN 

(1667-1671) 


U Lashit Barphukan u la long u khiin khat- 
duh jong u Memai Tamuli Besburua. Une 
u Memai u la long u rangbah nongialam shipai 
badonnam pyrshah ia ki Mughal ha ka por ki 
Patsha Jehangir bad Shah Jahan. Une u Memai 
(kaba mut u Mama) u la long u kthaw-kurim 
jong u Syiem Jayadhwaj Singha. Kumta u 
khun u bit bad kem ia ka jinglong u kpa 
jong u ha kiei kiei baroh. U ju sngap bad iohi 
ruh kumno u kpa jong u u pyniaid kam pyn- 
laid dam bad ki rangbah jong kata ka por. U 
don ka khmat kaba pyllun peit pyrshah kum 
u nai-khatsawsynfiia bad ym don ba nud peit 
pyrshah ia u 

La thung rangbah nongialam ia u Lashit, 
Barphukan namar la shem ia ka jingtbit, 
jingsngewrit bad jingkitkhia j6ng u ia la ka 
kamram- Hapdeng ar bnai u la lah ban beh 
noh ia ki shipai Mughal shaduh ka wah 

Manaha, ka pud rim jong ka Assam. la ka 
shnong Gauhati la ioh knieh bad ia u gobarnor 
Mughal la ioh kem. 

Hynrei u Lashit Barphukan um sangeh 
noh tang hangta. U la tip ba kan wan ka jing- 
hiarthma pynhiarkputbajurbiangnaki Mughal. 
Kumta u la pynkhreh jriangia ka jingialeh bajur. 
La pynkhlain ia ka kut Gauhati na baroh saw- 
dong. Lathung biin biin ki rangbah shipai bad 
ki nongialam bashlur bad bashynrang mynsiem. 
La tei ki kut bakhlain ha ki Wm batawiar ia 
ka Gauhati. La pynkhlain ia ki lieng ban 
iaJeh thma na um. La tih ki kharai kiba myn- 
saw bad la pynap klep da ki phrah sieij banep. 
La pynbiang ki tiar ki tar thma babiang, bad 
tup bad m4n, bad khnam bad ryntieh, bad 
Slim bad stieh, bad wait bad sdie, nalor ka 
him ka dih kyrhai. La pynap briew man ka 
sbiphew khatsan pruh. La phah nongsyntiat 
ban biid ia ka jingwan iarap na sha Bengal ne 
na Delhi. la Idei kiei baroh la pynbeit pyn- 
biang thik-thak. 

Ha u bnai khatduh ka snem 1667, 
u Patsha Mughal u la ioh khubor ba la knieh 
ia ka Gauhati. Mar mar u la phah ia u Raja 
Ram Singha badonnim jong ka kynhdn 
nongialam Mughal. U long uba la iashim 
bynta ha ka thma pyrshah ia u Shibaji, u Syiem 
Mahratta, bad ia ka nim jong u la bna kylleng 
ka ri India. 

U tang shu wan u la dawa ba dei ban 
pyllait ia ka Gauhati sha ka kti kl MughaL 
Hynrei u Laahit Barphukan um patiaw. Haba 
u lohi ia ka bor u nongwanhiarthma, um treh 
iamih madan. U shu pynlong biin ki jingialeh- 
thma rich mynmiet mynmiet. Kane ka la 
pynjulor ia ka tiar ka tar ki Mug^l b«l 
pyniap biSn ki briew. 

Shisien namar ba la pynbor eh da u Syietn 
Ahom, u Lashit um banse ban iapynmih 
madan ban ialeh bad u Raja Ram Singha. U 
iathuh ba un sei ar hajar ngut ki shipai, haba 
ha ka jingshisha u pynap saw hajar. U Ram 
Singha ba u sngewpoh ban ialeh bad u, u la 
phah nongialam da ka nongialam shtpai 
kynthei ha khmat ki shihajar ki shipai. Hynrei 
ynda u iohi ba u Lashit u leh thok, u 
pynmareh da ki shipai shongkulai hamar ban 
kut ka jingiakob bad la pyniap shiphew hajar 
na ki shynrang ka wait jong u Lashit, shuwa 
ba kin lap ba poi hapoh kut- Kane ka la 
pynrit mynsiem ria ia u Lashit. La katta ruh 
um man dem hi. 

U Raja Ram Singha tang shu tip ba 
u Lashit u pang, u sdang ban ialeh ban knieh 
ia ka kut Gauhati da ka jingialeh ki lieng na 
wah. U la iohi ba ka liang na u Llim 
Khamakhya ka la long kaba i-tlot. U Lashit, 
uba nang peit na jyngthiah pang nalor Idm, 
u la iohi ba baroh ki Tieng kin sa leit nguh leit. 

Ka tempi ha u Mm Khamakhya. 

dem i'a u Raja Ram Singha. Kumta na jyngthiah 
u la khie joit ban hiar ha lieng ban leit i'aleh. 
Kane ka la ai tnynsiem ia ka kynhiin shipai 
Assam. Ki la ia am dukhi khait bad da ka jingia 
ther dohiap bixd ialeh iap ban ri la ka jinglong 
laitluid ba naduh barim bajah, ki la jop thiaw, 
bad ki la beh krad bad pynher khynrad ia ki 
lieng bad shipai Mughal. Riap riap ki beh 
bad u Lashit u dkut mynsiem thoin, hapdeng 
ka jingiohi ba u la lah ban loit ban law ia ka 
jinglongmraw ka ri la ka Jong bad ka jaitbynriew 
tia ka kti ki nongshiin. Kane ka la jia ha ka 

snem 1671 saxy, sAem hadien ba .-k- ..-ffesdng 
rangbah nongi'alam i’a u. 

Ka hima Assam ka la lait na ka kti kl 
Patsha Mughal bad ka sah khlem hap hapoh 
ka jingsynshar India tat haduh ka snem 1826, 
ha kaba wan ka jingsynshar Phareng. 

13. KA JAYMATI BAD KI KHUN KI 
KSIEW JONG KA 

(1681-1780) 

Kat kum ka rukom ki Syiem Ahonrl, 
u myntri rangbah lymne u rangbah duh jong 
ki shipai um lah ban kiew ia ka khet jong ka 
hima, Hynrei la don u myntri rangbah uba 
kwah ban ioh ia ka khet ki Syiem Ahom bad 
uwei u rangbah shipai u la pyniap noh ia 
u myntri rangbah na kata ka daw. Ynda uta 
u rangbah shipai u shem ba ym don mano 
raano shuh badonbor ban shimti ia ka hima 
lait na u, u la thmu ban pyniap ia u khynnah 
syiem ba dei hok jong ki Ahom. U Syiem 
Gadadhar Singha tang shu iohsngew ia kata 
u la her krad ryngkat bad la ka tnga jong u, 
ka Jaymati. Tang shu iohsngew ia kata, 
une u rangbah duh ki shipai u la wad ia u, u la 
thiew kumba thiew niut ia ka hima baroh 
kawei. 

U Gadadhar u la long u riewradbah ha ka 
ryrueng rynniot, bad uba khlain shibtin. U lah 

ban bdm da u khaw kat uba ioh bad da ka 
dob ba shu syang ha dpei ding. U lah 
marwei ban pynliem haduh khatsan arphew 
ki shipai. U la laid na khlaw na khlaw bad poi 
haduh kumba arphew mail na pud ka hima 
Ahom ha kjat ki liim Naga. Hangta u rangbah 
duh ki shipai u la ioh jingtip ba u iadon 
hangta bad la ka mahadei jong u, ka Jaymati. 
U la ai hukum ia la ka kynhiin shipai ban ker 
kut ia kata ka jaka. Ka tnga jong u, ka 
Jaymati, ka la pynbor ia la u tnga ban phet iap, 
hynrei u la iakhing shipor, tat haduh ba ka 
ong balada um leh kumta, kan shu pyniap 
noh ia lade khnang ban pyllait im ia u. 
Kumta u la phet bad iehnoh ia ka marwei 
kumba ka kwah. 

Ki shipai ki la wad ia ka iing ka sem jong 
ka ha kaba ka rieh bad ki la lap ia ka. Ki la 
wanrah ia ka da kaba shu pynbor ia ka ban 
laid kjat sha u rangbah shipai bad ka la shim 
por kumba ar taiew ei ei. Ka la thait ym don 
pyrthei shuh. Nangta u rangbah duh ki shipai 
u la ong ia ka ba kan iathuh hangno u tnga 
jong ka u don ; bad namar ba kam iathuh la 
teh ia ka ha u dieng ; la sympat, la pynsaja jur 
ia ka bad la pyniap ia ka hangta. 

Hadien kata u Gadadhar u la iohsngew ia 
kata, u la lum la u shipai u swar jong u, u la 
wan ban pyllait ia ka, u la jop ia uta u rangbah 
shipai bad knieh ia ka khet na u ; hynrei u la 

poi diet por eh namar ka tnga jong u ka la lah 
iiap. 


Ka Jaymati ka don arngut ki khiin 
shynrang, kiba kyrteng u Lai bad u Lashai. 
U Lai u la kylla long Syiem Rudra Singha 
hadien jong ka jingiap u kpa jong u. Une u 
Rudra Singha u khiin nyngkong ka Jaymati, u la 
tih kawei ka nan bah nan san ha Sibsagarh ba la 
ai kyrteng ka duriaw ka Jaymati lane Jaysagar 
haduh mynta. Ka long ka nan baheh tarn 
hapoh Assam. U la tei ruh ka tempi harud 
kata ka pung bad la khot kyrteng ia ka ka iing- 
mane ka Jaymati lane ka Jaydol. Hapoh kane ka 
tempi don u mawlyngknep uba sngem bad 
jrein um barobor haduh kine ki sngi. La ong 
ba u long ka dak jong ka jingjrein sn4n bad 
jingjaw ummat pait dohnud ka Jaymati haduh 
mynta mynne na kane ka jingshah pyniap. 

U Rudra Singha u don biin ki khtin 
shynrang bad u pynkular la ki khiin ba yn nym 
kiew khet ia ka khet jong u da ki ksiew jong u, 
katba ki baroh shipara ki dang ia im. Kumta 
ynda u iap u Rudra Singha, ia ka khet la kiew 
nyngkong eh da u Siba Sinha, sa u Pramatta 
Sinha, sa u Rajeswar Sinha, khatduh eh 
u Laskshmi Sinha, lait noh uwei pat ba uba 
anna ka met ka phad. Nadien jong kine ki 
syiem ka hima Ahom ka la nang troin nang 
troin tat haduh ba la shimti ia ka da ka 
^rkar Phareng na Bilat. 



14. KA ASSAM NADIEN’^Ul LAKSHMI 
SINHA HADUH KA'^JINGWAN 
SYNSHAR KI PHARENG 

(17804825) 

U Gauriaath Singha ( 1 7804 795) — Hadien 
ka jingi’ap u Lakshmi Sinha ia ka khet ha 
Assam la kiew khet da u khiin jong u, 
u Gaurinath Singha. Une u la long u khun 
ioh'mon bad leh-mon bad kumta u shem 
jingjynjar shibhn ban pyndem ia ki briew 
baieng ialeh pyrshah ia u, ki Moamaria. La 
u jop ia ki hawei, ki pynshitom ia u hawei pat, 
khek shi khek ter shi ter. U la hip phet 
na ka nongbah Rangpur sha Gauhati bad ieh ia 
ki myntri korbari ba kin ialehthma na Jorhat. 
Katba dang jia kumta ia wan mih pat sa ki 
nonglute nongpynjulor na Bengal ban lute kai 
bad pynjulor ia ki nongshongshnong ka 
Assam. Um banse shuh ban pan jingiarap na 
u Lord Cornwallis, u gobarnor rangbah duh 
jong ka ri India ban beh ia ki bad ban pynioh 
pat ha u ia ka nongbah. U Kapten Welsh bad 
la ka kynhiin shipai bakhlain jong u u la wan 
iarap ia u ban pyndem ia ki nongiakhih ialeh 
pyrshah bad ban pynioh pat ia ka Rangpur, ka 
nongbah jong u. la u Gaurinath la pynkiew 
khet bad u Kapten Welsh u la leit phai 
biang sha Calcutta, ynda ki la iathoh iatar ba 
yn iapynroi ia ka khaii ka pateng hapdeng ki 
ar hima. Une u syietn u la iap noh ha ka 

i'ingjain jong u kaba ha Jorhat haka snem 1795» 
ynda u la synshar 15 snem. 

U Kamaleswar Singha (1795-1811). — 
Hadien ka jingiap u Gaurinath Singha, ym lap 
khunsyiem satia babit ban kiew ift. ka’ khet 
Assam. Kumta la donkam ban wad syiem uba 
bit ban shimti ia ka khet syiem. Khatduh 
khatwai ynda la wad la wad la lap da uwei 
u khynnah syiem uba long u ksiew-tun ne 
ksiew-miaw jong u Raja Lashai, u para u Lai ne 
u Rudra Singha. la une u khynnah syiem 
uba kyrteng hok u Kinaram Gohain la jied 
syiem bad u la shim ia ka kyrteng Kamaleswar 
Singha. Ha ka por jong une u syiem la don 
ka jingiathoh iatar bad ka jingiaphah nongkit- 
tiensyiem hapdeng jong u bad u Ram Singha, 
u syiem Jaintia. Une u la synshar khathyn- 
riew snem haduh ka snem 181 J. 

U Ghandrakanta Singha (1811-18 ; I8l9- 
1821), — Ynda u iap u Kamaleswar Singha la 
kiew khet pat da u para jong u, u Chandra- 
kanta Singha. Hamar ka jingsynshar jong u la 
wan hiarthma ki Burma ba kumta ki rangbah 
myntri jong u ki pynhiar khet noh ia u ha 
ka snem 1818, bad la pynkiew khet pli da 
u Purandar Singha, u ksiew jong u Rageswar 
Singha. U Purandar Singha um lah beh ia ki 
Burma, bad u la phet krad ia lade bad iehnoh 
ia la ka ri ha ka snem 1819, tang shisnem 
hadien. La pynkiew khet biang sa shisien ia 

u Chandrakanta da u rangbah Burma ha ka 
snem 1819. U Chandrakanta u la ialeh biang 
pyrshah ia ki Burma, hynrei ba u shah jop u la 
phet lap sha Bengal. 

CJ Jogeswar SingLa (1821'1825).— Ki 
Burma ki la pynkiew khet noh da u Jogeswar 
Singha tang ban syrpai-syrpud pynjem pyntuid 
ia ki paidbah, hynrei ki la shimti ia ka jingsyn- 
shat ha la ka kti naduh ka snem 1821 haduh 
1825, saw snem. U Chandrakanta Singha u la 
lum ia u phud u pyrton shipai bakhraw ban 
ialeh biang ia ki Burma ha ka snem 1823, 
hynrei um lah, kumta u la her krad biang sha 
Bengal. Hynrei u Iskat Sahep u wan shimti ia 
ka Assam na ka kti ki Burma ha ka snem 1825, 
bad naduh kata ka por ka Assam ka la hip ha 
ki kti ki Phareng, shispah snem tarn, tat 
haduh ka jinglaitluid ka ri India na ka jing- 
synshar Phareng ha ka snem 1947. 



KI JINGKYLLI 


1. Thoh jinglathuhkhana shaphang ka ri^ 
Khasi-Jaintia bad nangno ki Khasl ki wan. 

2. lathuhkhana shaphang uwei na ki 
syiem bapawndm eh jong ka Hima Madur- 
Maskut. 

3. lathuh katba phi tip shaphang u Niang 
Raja. 

4- lathuhkhana katba phi tip shaphang 
u Sajar Nangli. 

5. lathuh shaphang ka jingshahset 

(a) u Syiem Borkusain ha Nongkrem, lane 

(b) u Borsingh Syiem ha ka kut u Sujlar. 

6. lathuh katba phi tip ia ka thma 
u Tirot Singh pyrshah ia ki Phareng. 

7. Phi tip aiu shaphang u Raja Dakhor 
Singh bad ka jingsynshar jong u ? 

8. Thoh lyngkot shaphang ka Hima 
Assam bad ia ka jingsynshar jong ka naduh 
barim bajah haduh ka jingwan synshar ki 
Phareng, da ai bad ki snem kiba donkaro. 

9. lathuhkhana shaphang u Syiem Assam 
banyngkong eh uba iatehdok bad u Patsha 
India badonn^m, u H arshabardhan. 

Lane 

lathuh ia ka jingai jingthoh jong u Pukir 
Shaina badonnim shaphang ka Assam bad ki 
briew jong ka. 

10. lathuhkhana shaphang ki Syiem Ahom, 
u Suhungmung bad u Susengpha. 

11. Ai jingiathuh shaphang u Sutyinpha 
ha ka jingialeh jong u pyrshah ia ki Patsha 
Mughal ba na Delhi. 

Lane 

lathuh katba phi tip shaphang ka jingwan 
hiarthma badonnam u Mir Jumla Ja ka ri 
Assam. 

12. Thoh jingiathuhkhana shaphang kajing- 
pyllait'luid u Lashit Barphukan ia ka Assam 
na ka kti u Patsha Aurangseb. 

13. lathuhkhana katba phi tip shaphang 
ka Jaymati. 

14. lathuh lyngkot ia ka jingsynshar ia ka 
ri Assam naduh ka por u Gaurinath Singha 
haduh ka jingwan synshar ki Phareng. 

